พีชญา วัฒนามนตรี

พีชญา วัฒนามนตรี (เกิด 28 เมษายน พ.ศ. 2532) ชื่อเล่น มิน เป็นนักแสดงและนางแบบชาวไทย อดีตนักแสดงสังกัดสถานีโทรทัศน์สีกองทัพบกช่อง 7 ปัจจุบันเป็นนักแสดงอิสระ
ประวัติ.
ชีวิตตอนต้นและการศึกษา.
พีชญาเป็นชาวอำเภอน้ำพอง จังหวัดขอนแก่น เกิดเมื่อวันศุกร์ที่ 28 เมษายน พ.ศ. 2532 เป็นบุตรคนที่ 2 ของสุพัฒน์ วัฒนามนตรี อดีตนายกเทศมนตรีเทศบาลตำบลน้ำพอง อำเภอน้ำพอง จังหวัดขอนแก่น และกาญจนา วัฒนามนตรี ครอบครัวของพีชญาประกอบธุรกิจอสังหาริมทรัพย์โครงการหมู่บ้านจัดสรร และเป็นตัวแทนจำหน่ายวัสดุก่อสร้างครบวงจรรายใหญ่ในจังหวัดขอนแก่น พีชญามีพี่ชาย 1 คน ชื่อ วทัญญู วัฒนามนตรี (แม็กซ์)
พีชญาสำเร็จมัธยมศึกษาจาก โรงเรียนสาธิตมหาวิทยาลัยขอนแก่น (ศึกษาศาสตร์) และเป็นนักกีฬาบาสเกตบอลหญิงประจำโรงเรียน เคยได้รับเหรียญทองจากกีฬาสาธิตสามัคคี ครั้งที่ 29 จามจุรีเกมส์ และเคยเป็นนักเรียนแลกเปลี่ยนโครงการ World Experience ณ Columbia Falls High School รัฐมอนแทนา สหรัฐอเมริกา เป็นเวลา 1 ปี ปัจจุบัน สำเร็จการศึกษาระดับปริญญาตรี คณะศิลปศาสตร์ สาขาวิชาภาษาอังกฤษธุรกิจ (Arts Business English) จาก มหาวิทยาลัยอัสสัมชัญ เมื่อวันที่ 18 มกราคม พ.ศ. 2557
ก้าวเข้าสู่วงการบันเทิง.
พีชญาเข้าสู่วงการเมื่อ พ.ศ. 2549 จากการประกวด "มิสทีนไทยแลนด์ 2006" ได้รับรางวัลรองชนะเลิศอันดับ 1 ขวัญใจสื่อมวลชน และ Miss I-Mobile หลังจากนั้นใน พ.ศ. 2552 พีชญาได้รับโอกาสในการเล่นละครพื้นบ้านเรื่อง "ปลาบู่ทอง" ซึ่งเป็นผลงานละครเรื่องแรกและสร้างชื่อเสียงให้เธอจากบทฝาแฝดเอื้อย-อ้าย ใน พ.ศ. 2553 จากความสำเร็จของผลงานละครพื้นบ้าน เธอจึงได้แสดงละครหลังข่าวเรื่อง "เรือนซ่อนรัก" เป็นเรื่องถัดมา และได้เป็นนางเอกละครหลังข่าวเรื่องแรกในเรื่อง "รักในม่านเมฆ" ซึ่งเป็นละครที่ได้รับอันดับความนิยมสูงสุดในปีนั้น
พ.ศ. 2553 พีชญาได้รับรางวัลดาราดาวรุ่งยอดนิยมจากหลายสถาบัน เช่น รางวัลดาวรุ่งมาแรงฝ่ายหญิง จากสยามดาราสตาร์อวอร์ด รางวัลดาวรุ่งหญิงฮอตแห่งปี จากทีวีอินไซด์ ฮอท อวอร์ด และรางวัลดาราดาวรุ่งมาแรง จากมายาป๊อปปูลาร์โหวต และเป็นที่รู้จักมากขึ้นจากการได้รับโอกาสในวงการบันเทิงอย่างต่อเนื่อง ทั้งด้านละคร ภาพยนตร์ มิวสิกวีดีโอ พรีเซนเตอร์โฆษณา และ งานถ่ายแบบนิตยสาร
นักแสดงมืออาชีพ.
พ.ศ. 2555 ละครเรื่อง "ปิ่นอนงค์" ที่พีชญาแสดง ได้รับอันดับความนิยมเฉลี่ยสูงสุด ทำให้ได้รับรางวัลจากงาน "7 สี สังสรรค์คนกันเอง" ถึง 3 รางวัล ได้แก่ รางวัลนักแสดงนำหญิง รางวัลนักแสดงเจ้าบทบาทหญิง และรางวัลคู่จิ้นแห่งปี คู่กับ ศุกลวัฒน์ คณารศ ต่อมาพีชญาได้รับโอกาสแสดงบทบาทนางเอกตาบอดในละครเรื่อง "หยกเลือดมังกร" ซึ่งตอนจบมีอันดับความนิยมสูงสุดแห่งปี และทำให้พีชญาได้รับการเสนอชื่อเข้าชิงรางวัลนาฏราช ครั้งที่ 4 ในสาขานักแสดงนำหญิงยอดเยี่ยม ในปี พ.ศ. 2556 พีชญาได้พลิกบทบาทแสดงนำละครแนวคอมเมดี้เต็มตัวครั้งแรกในเรื่อง "ซินเดอเรล่ารองเท้าแตะ" และ แสดงนำในภาพยนตร์โรแมนติกคอมเมตี้ เรื่อง "ความลับนางมารร้าย" ในปีถัดมา จากผลงานเด่นในช่วง 2-3 ปีดังกล่าวทำให้พีชญาได้รับโอกาสเป็นพรีเซนเตอร์โฆษณาหลากหลายชนิดอย่างต่อเนื่อง ทำให้พีชญาได้รับความนิยมเพิ่มมากขึ้น และได้รับการเสนอชื่อรางวัลในวงการบันเทิงมากมาย จึงนับได้ว่าพีชญาเป็นนางเอกละครหลังข่าวแนวหน้าคนหนึ่งของสถานีโทรทัศน์สีกองทัพบกช่อง 7 ในยุคปัจจุบัน
พ.ศ. 2558 พีชญาได้รับโอกาสแสดงบทบาทนางเอกนวนิยายอมตะเรื่อง "บ้านทรายทอง" เป็น "พจมาน สว่างวงศ์" คนที่ 8 ของเมืองไทย ซึ่งละครดังกล่าวได้รับเสียงตอบรับจากผู้ชมน้อย นอกจากงานแสดงในประเทศไทยแล้วนั้น พีชญาได้รับโอกาสร่วมแสดงภาพยนตร์ของประเทศจีน เรื่อง "The Nursery Room 3D" รับบทเป็น "Ye Zi Fei" แสดงคู่กับ Zhu Yi Long นักแสดงชายชื่อดังชาวจีน ซึ่งจะออกฉายในโรงภาพยนตร์ในประเทศจีน มาเลเซีย และสิงคโปร์ ในช่วงเดือนเมษายนปี พ.ศ. 2559 อีกด้วย
ต่อมาในปี พ.ศ. 2563 เธอได้ออกมาเป็นนักแสดงอิสระหลังอยู่ช่อง 7 มา 11 ปี โดยละครเรื่องสุดท้ายที่เธอเล่นไว้ให้กับทางช่อง 7HD คือเรื่อง สะใภ้อิมพอร์ต
จุดยืนทางการเมือง.
พีชญาได้แต่งหน้าเพื่อแสดงจุดยืนทางการเมืองท่ามกลางการระบาดทั่วของโควิด-19 ในประเทศไทย และการประท้วงในประเทศไทย พ.ศ. 2563–2564 โดยเรียกร้องสิทธิเสรีภาพในการแสดงออก ภายหลังการแจ้งข้อหาหมิ่นประมาทของมิลลิโดยทนายความของประยุทธ์ จันทร์โอชา 
คดีความ.
เมื่อวันที่ 1 มีนาคม พ.ศ. 2566 พีชญาได้ลงนามเซ็นสัญญาเพื่อเข้ารับตำแหน่งเป็น พรีเซนเตอร์และผู้อำนวยการสื่อสารองค์กร (CCO) ของบริษัท ดิไอคอนกรุ๊ป จำกัด รับผิดชอบการโปรโมท สินค้า และผลิตภัณฑ์ โดยเป็น 1 ใน 3 นักแสดงที่ดำรงตำแหน่งในบริษัทนี้ ร่วมกับ กันต์ กันตถาวร และ แซม - ยุรนันท์ ภมรมนตรี อย่างไรก็ตาม จากผลสืบเนื่องของคดีดิไอคอนกรุ๊ป ทำให้เมื่อวันที่ 11 ตุลาคม พ.ศ. 2567 พีชญาได้ประกาศยุติสัญญาในการร่วมงานกับดิไอคอนกรุ๊ปทั้งหมด และระบุสาเหตุว่าตน "เลือกอยู่ข้างประชาชน" โดยมีผลทันที 
หลังจากนั้น พีชญาถูกออกหมายจับเช่นเดียวกับ กันต์ กันตถาวร และ แซม - ยุรนันท์ ภมรมนตรี ในวันที่ 16 ตุลาคม พ.ศ. 2567 และถูกตำรวจควบคุมตัวในวันเดียวกัน 
ต่อมาเมื่อวันที่ 8 มกราคม พ.ศ. 2568 อัยการพิจารณาสำนวนคดีพิเศษที่ 119/2567 ได้สั่งฟ้องดิไอคอนกรุ๊ปพร้อมผู้ต้องหาทั้งหมดในฐานความผิดทั้ง 5 ข้อหาข้างต้น ยกเว้น แซม - ยุรนันท์ ภมรมนตรี ผู้ต้องหาที่ 17 และ มิน - พีชญา วัฒนามนตรี ผู้ต้องหาที่ 18 ที่อัยการสั่งไม่ฟ้อง เนื่องจากทั้งคู่ทำสัญญาเฉพาะรับจ้างเป็นพรีเซนเตอร์ในช่วงปี พ.ศ. 2566 ซึ่งเป็นช่วงหลังจากดิไอคอนกรุ๊ปจดทะเบียนจัดตั้งไปแล้ว 2 ปี ทำให้ศาลมีคำสั่งปล่อยตัวพีชญาออกจากเรือนจำทัณฑสถานหญิงกลางเมื่อช่วงเย็นของวันดังกล่าวในทันที